অসমে খসড়া তালিকায় বাদ পড়ল ১০ লক্ষের বেশি ভোটার

ওয়েবডেস্ক- বাংলার পর অসম (Assam) । ভোটমুখী অসমে খসড়া তালিকা (Draft List) প্রকাশ করল নির্বাচন কমিশন (Election Commission) । ১০ লক্ষের বেশি ভোটারে নাম বাদ গেছে। শনিবার এই খসড়া তালিকা প্রকাশ করে কমিশন। তথ্য অনুযায়ী, মৃতের তালিকার সংখ্যা ৪,৭৮,৯৯২, স্থান ত্যাগ করে অন্যত্র চলে গেছে ৫,২৩, ৬৮০, ডুপ্লিকেট এন্ট্রি ৫৩,৬১৯। রাজ্যজুড়ে ভোটার তালিকা থেকে ১০ লক্ষ ৫৬ হাজার ভোটারের (1,056,000 voters) নাম বাদ পড়েছে।

আগামী ২২ জানুয়ারি পর্যন্ত নাগরিকরা তাদের দাবি আপত্তি জানাতে পারবে। ১০ ফেব্রুয়ারি চূড়ান্ত ভোটার তালিকা বের হবে। অসমের মুখ্য নির্বাচনী আধিকারিক অনুরাগ গোয়েল স্পষ্ট করেছেন, ভোটার তালিকায় একই এন্ট্রি থাকা নামগুলি বাদ দেওয়া হয়নি। জনপ্রতিনিধিত্ব আইন, ১৯৫০ অনুযায়ী, নামের তালিকা থেকে কোনো নাম বাদ দেওয়া বা স্থানান্তরিত করার কাজ কেবল দাবি ও আপত্তি জানানোর সময়কালে আনুষ্ঠানিক আবেদন পাওয়ার পরেই করা হবে, যা ২৭ ডিসেম্বর শুরু হয়েছে। খসড়া ভোটার তালিকা অনুযায়ী, ৯৩,০২১ জন ‘ডি-ভোটার’ (সন্দেহভাজন ভোটার) বাদে আসামে বর্তমানে মোট ভোটারের সংখ্যা ২,৫১,০৯,৭৫৪ জন। ডি-ভোটাররা হলেন সেইসব ব্যক্তি যাদের নাগরিকত্বের মর্যাদা যাচাই-বাছাইয়ের অধীনে রয়েছে এবং যাদের মামলাগুলো ১৯৪৬ সালের ফরেনার্স অ্যাক্ট অনুযায়ী ফরেনার্স ট্রাইব্যুনাল দ্বারা পরীক্ষা করা হয়। যদিও খসড়া তালিকায় তাদের নাম, বয়স এবং ছবি অপরিবর্তিতভাবে অন্তর্ভুক্ত করা হয়েছে, তবে ট্রাইব্যুনাল কর্তৃক অনুমোদন না পাওয়া পর্যন্ত তাদের ভোটার পরিচয়পত্র দেওয়া হয় না।

আরও পড়ুন- ৮৮তম জন্মবার্ষিকীতে বিমানের নাম রাখা হল রতন টাটার নামেই!

উল্লেখ্য, এসআইআর লাগু হতেই অসমে ৬১,০৩,১০৩টি পরিবারকে অন্তর্ভুক্ত করে ২২ নভেম্বর থেকে ২০ ডিসেম্বর পর্যন্ত বাড়ি বাড়ি গিয়ে যাচাইকরণ অভিযানের মাধ্যমে এই সংশোধন কার্যক্রমটি চলে। এই কর্মসূচিতে অংশ নেয় ৩৫ জন জেলা নির্বাচন কর্মকর্তা, ১২৬ জন নির্বাচনী নিবন্ধন কর্মকর্তা, ১,২৬০ জন সহকারি ইআরও, ২৯,৬৫৬ জনেরও বেশি বুথ লেভেল অফিসার (বিএলও) এবং ২,৫৭৮ জন বিএলও সুপারভাইজার। রাজনৈতিক দলগুলোও যাচাইকরণ প্রক্রিয়ায় সহায়তা ও তদারকির জন্য ৬১,৫৩৩ জন বুথ পর্যায়ের এজেন্ট (বিএলএ) মোতায়েন করে এই কর্মসূচিতে অংশ গ্রহণ করে।